《沁园春 为雪持题像即次原韵》
清代·陈维崧

屈指生平，衣葛知寒，食梅苦酸。倩冰绡数尺，图成行乐，梨园一曲，谱出邯郸。

富贵何常，男儿自有，除却升天作底难。掀髯处，怪六花一夜，白尽江山。

长空舞絮漫漫。纵汉苑吴宫梦里看。唤燕支小妇，霓裳夜宴，回波别队，毳幕春寒。

满院红肌，一帘香雪，老放英雄此内閒。吾狂甚，向画中笑乞，最后双鬟。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。